রঘুনাথগঞ্জে চিকিৎসায় গাফিলতির অভিযোগ, মৃত্যু রোগীর

মুর্শিদাবাদ: রঘুনাথগঞ্জে চিকিৎসায় গাফিলতি নিয়ে ব্যাপক চাঞ্চল্য। রোগী মৃত্যুকে কেন্দ্র করে বিক্ষোভ বেসরকারি নার্সিংহোমে। অভিযোগ, চিকিৎসকের অবহেলায় মৃত্যু হয়েছে এক গৃহবধূর। মৃত্যুর পরেই ক্ষোভে ফেটে পড়েন পরিবারের সদস্য ও স্থানীয় বাসিন্দারা। জানা গিয়েছে, রঘুনাথগঞ্জের মির্জাপুর বিজয়পুর এলাকার গৃহবধূ হাবিবা খাতুন, বয়স আনুমানিক ২৭ বছর। গত মাসের ৯ তারিখ গলব্লাডার অপারেশনের জন্য ভর্তি করা হয় এক বেসরকারি নার্সিংহোমে। অভিযোগ, সেখানেই অস্ত্রপচার হয় ওই রোগীর। পরিবারের দাবি, অপারেশনের পর থেকে রোগীর শারীরিক অবস্থার অবনতি হতে থাকে। তারপরও নার্সিংহোম কর্তৃপক্ষ তাঁকে রিলিজ করে দেয়।

এরপর, গত ১৭ তারিখ হাবিবা খাতুন তীব্র পেট ব্যথা ও বমি নিয়ে ভর্তি হন জঙ্গিপুর মহকুমা হাসপাতালে। পরিবারের অভিযোগ, সেখানে চিকিৎসকরা জানান, রোগীর পেটে রক্ত জমাট বেঁধেছে। তাঁদের আরও দাবি, অস্ত্রপচারের সময় ভুলের কারণেই পরবর্তীতে এইধরনের সমস্যা শুরু হয়েছে। শারীরি অবস্থার আরও অবনতি হলে তাঁকে স্থানান্তর করা হয় মুর্শিদাবাদ মেডিক্যাল কলেজ হাসপাতালে। যেখানে রবিবার চিকিৎসাধীন অবস্থায় মৃত্যু হয় হাবিবা খাতুনের।

আরও পড়ুন: ফর্মে ফিরেই ফের বেলাগাম দিলীপ ঘোষ, ভাষণে কু-কথার ছড়াছড়ি

এই মৃত্যুর খবর ছড়িয়ে পড়তেই পরিবারের সদস্যরা মৃতদেহ নিয়ে বেসরকারী হাসপাতালের সামনে বিক্ষোভ দেখান। ঘটনাস্থলে ব্যাপক উত্তেজনা সৃষ্টি হয়। খবর পেয়ে রঘুনাথগঞ্জ থানার বিশাল পুলিশবাহিনী ঘটনাস্থলে পৌঁছে পরিস্থিতি নিয়ন্ত্রণে আনে।

পরিবারের পক্ষ থেকে অভিযুক্ত চিকিৎসকের কঠোর শাস্তির দাবি জানানো হয়েছে। পুলিশ ও প্রশাসনের পক্ষ থেকে ঘটনার তদন্তের আশ্বাস দেওয়ার পর পরিবার মৃতদেহ নিয়ে বাড়ি ফিরে যায়।এই ঘটনায় গোটা এলাকায় তীব্র চাঞ্চল্য ছড়িয়ে পড়েছে। যদিও বেসরকারী নার্সিংহোম কর্তৃপক্ষ জানিয়েছেন, ডাক্তার অপারেশন করেছে কোন অ্যাসিস্ট্যান্ট নয়। যদিও, এই ঘটনায় ডাক্তারের পক্ষ থেকে কোনরকম আনুষ্ঠানিক প্রতিক্রিয়া মেলেনি।

দেখুন খবর: